### NN 43/2024 (10.4.2024.), Odluka Ustavnog suda Republike Hrvatske broj: U-IIIA-2147/2023 od 15. veljače 2024.

Ustavni sud Republike Hrvatske

758

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Josip Leko, Davorin Mlakar i Miroslav Šumanović, članovi Vijeća, u postupku koji je ustavnom tužbom pokrenuo Franjo Šušković iz Zagreba, kojeg zastupa Marko Marković, odvjetnik u Zagrebu, na sjednici održanoj 15. veljače 2024. jednoglasno je donio

ODLUKU

I. Ustavna tužba se usvaja.

II. Općinski sud u Crikvenici, Stalna služba u Krku dužan je u najkraćem mogućem roku, ali ne duljem od pet (5) dana, računajući od prvog idućeg dana nakon objave ove odluke u »Narodnim novinama«, poduzeti radnje po žalbama podnositelja od 31. ožujka 2023. i ovršenika od 12. travnja 2023. izjavljenima protiv rješenja tog suda broj: Ovr-425/2022-14 od 28. veljače 2023., te po žalbi podnositelja od 17. travnja 2023. izjavljenoj protiv rješenja tog suda broj: Ovr-425/2022-16 od 23. ožujka 2023. Nakon isteka roka za odgovor na žalbu odnosno po primitku odgovora na žalbu, Općinski sud u Crikvenici, Stalna služba u Krku, računajući od prvog sljedećeg dana, dužan je u najkraćem mogućem roku, ali ne duljem od pet (5) dana, izraditi dostavnu naredbu te ju dostaviti pisarnici tog suda kako bi se bez odgađanja u sustavu eSpis označilo slanje spisa po žalbi na viši sud.

III. Nakon što je u sustavu eSpis označeno slanje spisa po žalbi na viši sud, Općinski sud u Crikvenici, Stalna služba u Krku, dužan je, bez odlaganja, poslati papirnati spis na odabrani županijski sud.

IV. Istovremeno sa slanjem papirnatog spisa, Općinski sud u Crikvenici, Stalna služba u Krku, dužan je odabranom županijskom sudu dostaviti i odluku Ustavnog suda broj: U-IIIA-2147/2023 od 15. veljače 2024., kako bi isti mogao postupiti po nalogu Ustavnog suda iz točke V. izreke ove odluke.

V. Odabrani županijski sud dužan je donijeti odluku o žalbama podnositelja od 31. ožujka 2023. i 17. travnja 2023., te o žalbi ovršenika od 12. travnja 2023. u najkraćem mogućem roku, ali ne duljem od tri (3) mjeseca, računajući od prvog idućeg dana nakon što mu je Općinski sud u Crikvenici, Stalna služba u Krku, dostavio papirnati spis tog suda broj: Ovr-425/2022.

VI. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.) podnositelju ustavne tužbe Franji Šuškoviću iz Zagreba, Jordanovac 119, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 3.900,00 eura.

VII. Naknada iz točke VI. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

VIII. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Franjo Šušković iz Zagreba (u daljnjem tekstu: podnositelj), kojeg zastupa Marko Marković, odvjetnik u Zagrebu, podnio je 18. travnja 2023. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), smatrajući da mu je trajanjem ovršnog postupka koji se vodi pred Općinskim sudom u Crikvenici, Stalnoj službi u Krku, (u daljnjem tekstu: prvostupanjski sud) pod brojem Ovr-425/2022 povrijeđeno pravo na suđenje u razumnom roku, zajamčeno člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.).

2. Za potrebe ustavnosudskog postupka, a na temelju članka 69. alineje 3. Ustavnog zakona pribavljen je spis prvostupanjskog suda broj: Ovr-425/2022.

II. PREGLED RADNJI U POSTUPKU

3. Predmetni ovršni postupak pokrenut je 23. lipnja 2010. podnošenjem prijedloga za ovrhu podnositelja na nekretnini ovršenika radi naplate novčane tražbine.

Rješenjem o ovrsi broj: Ovr-244/10-2 od 23. lipnja 2010. prvostupanjski sud odredio je predloženu ovrhu.

Podneskom od 14. ožujka 2011. podnositelj je požurio postupanje suda.

Na ročištu održanom 5. svibnja 2011. riješeno je pribaviti potrebne podatke.

Podneskom od 2. veljače 2012. podnositelj se očitovao.

Uz dopis od 29. veljače 2012. zatraženo je od Policijske uprave Zagreb izvršiti provjeru adrese za ovršenika.

Uz podnesak od 19. ožujka 2012. Policijska uprava Zagreb dostavila je podatke o adresi ovršenika.

Uz dopis od 13. srpnja 2012. obaviješten je podnositelj da je dostava rješenja o ovrsi obavljena ovršeniku putem oglasne ploče suda.

Uz podnesak od 22. svibnja 2013. dostavljen je prigovor trećih osoba, dok su se podneskom od 31. srpnja 2013. treće osobe očitovale i predložile obustavu ovrhe.

Zaključkom prvostupanjskog suda broj: Ovr-244/1010-28 od 8. studenoga 2013. pozvani su podnositelj i ovršenik očitovati se na prigovor trećih osoba.

Uz podnesak od 22. studenoga 2013. podnositelj se očitovao, dok se ovršenik očitovao uz podnesak od 29. studenoga 2013.

Dopisom od 17. siječnja 2014. zatraženo je od zemljišnoknjižnog odjela dostaviti povijesni izvadak za spornu nekretninu, te je povijesni izvadak dostavljen 21. siječnja 2014.

Dopisom od 13. veljače 2014. zatraženi su dodatni podaci od zemljišnoknjižnog odjela, te su uz podnesak od 19. veljače 2014. dostavljeni traženi podatci.

Rješenjem prvostupanjskog suda broj: Ovr-244/2010-41 od 18. veljače 2015. prihvaćen je prijedlog podnositelja te je ovršni postupak nastavljen protiv trećih osoba.

Uz podneske od 24. veljače i 10. travnja 2015. treće osobe su se očitovale.

Na ročištu održanom 27. travnja 2015. stranke su se očitovale.

Rješenjem prvostupanjskog suda broj: Ovr-1865/2015-4 od 28. kolovoza 2015. ukinute su sve provedene radnje te je ovrha obustavljena.

Podnositelj je 14. rujna 2014. izjavio žalbu na rješenje prvostupanjskog suda broj: Ovr-1865/2015-4 od 28. kolovoza 2015.

Predmet je 6. listopada 2015. dostavljen Županijskom sudu u Rijeci radi odlučivanja o žalbi podnositelja.

Rješenjem Županijskog suda u rijeci broj: Gž Ovr-748/2015 od 11. svibnja 2016. odbijena je žalba podnositelja i potvrđeno rješenje prvostupanjskog suda broj: Ovr-1865/2015-4 od 28. kolovoza 2015.

Podnositelj je 25. srpnja 2016. podnio reviziju prvostupanjskom sudu.

Ovršenici su 13. veljače 2017. dostavili odgovor na reviziju podnositelja.

Predmet je 22. veljače 2017. dostavljen Vrhovnom sudu Republike Hrvatske radi odlučivanja o reviziji.

Uz dopis Vrhovnog suda od 10. travnja 2019. vraćen je spis prvostupanjskom sudu radi priklopa drugih predmeta koji su nužni za donošenje odluke.

Predmet je 27. svibnja 2019. ponovo dostavljen Vrhovnom sudu radi odlučivanja o reviziji podnositelja.

Rješenjem Vrhovnog suda broj: Rev 475/2017-7 od 23. srpnja 2019. ukinuto je drugostupanjsko i prvostupanjsko rješenje te je predmet vraćen prvostupanjskom sudu na ponovni postupak.

Podneskom od 24. veljače 2020. podnositelj se očitovao, dok su podneskom od 9. ožujka 2020. treće osobe obavijestile da je ovršenik preminuo.

Ročište zakazano za 4. svibnja 2020. odgođeno je rješenjem od 26. ožujka 2020.

Uz podnesak od 13. listopada 2020. treće osobe su se očitovale.

Na ročištu održanom 5. studenoga 2020. stranke su se očitovale.

Uz podnesak od 29. prosinca 2021. podnositelj se očitovao i dostavio dokumentaciju.

Uz podnesak od 15. veljače 2022. punomoćnica ovršenika je obavijestila da je jedan od ovršenika preminuo.

Rješenjem prvostupanjskog suda broj: Ovr-1014/2019-15 od 15. veljače 2022. određen je prekid postupka zbog smrti ovršenika.

Uz podnesak od 27. travnja 2022. podnositelj se očitovao, dok je uz podneske od 1. i 8. srpnja 2022. predložio nastavak postupka.

Dopisom od 15. srpnja 2022. pozvani su nasljednici preuzeti postupak.

Uz podnesak od 21. srpnja 2022. ovršenica se očitovala.

Uz podneske od 22. srpnja, 19. i 23. kolovoza, 4. listopada 2022. podnositelj je predložio nastavak postupka.

Rješenjem prvostupanjskog suda broj: Ovr-425/2022-2 od 17. listopada 2022. nastavljen je predmetni ovršni postupak.

Uz podnesak od 18. listopada 2022. podnositelj se očitovao.

Podnositelj je 21. listopada 2022. podnio prvostupanjskom sudu zahtjev za zaštitu prava na suđenje u razumnom roku.

Rješenjem predsjednice Općinskog suda u Crikvenici broj: Su-Gzp I-53/2022-5 od 21. listopada 2022. utvrđen je osnovanim zahtjev za zaštitu prava na suđenje u razumnom roku te je naloženo okončati postupak u roku od šest (6) mjeseci.

Rješenjem zemljišnoknjižnog odjela prvostupanjskog suda broj: Z-16451/2022 od 23. studenoga 2022. dopuštena je zabilježba ovrhe na nekretnini ovršenika.

Podneskom od 22. prosinca 2022. podnositelj se očitovao.

Uz podnesak od 1. veljače 2023. podnositelj je požurio postupanje suda.

Uz podnesak od 2. veljače 2023. Porezna uprava je dostavila podatak o tržišnoj vrijednosti nekretnine.

Na ročištu održanom 28. veljače 2023. stranke su se očitovale.

Uz podnesak od 28. veljače 2023. podnositelj se očitovao, dok je podneskom od 21. ožujka 2023. požurio postupanje suda.

Rješenjem prvostupanjskog suda broj: Ovr-425/2022-14 od 28. veljače 2023. utvrđena je tržišna vrijednost nekretnine.

Rješenjem prvostupanjskog suda broj: Ovr-425/2022-16 od 23. ožujka 2023. upućeni su ovršenici u parnicu radi proglašenja ovrhe nedopuštenom.

Podnositelj je 31. ožujka 2023. izjavio žalbu na rješenje prvostupanjskog suda broj: Ovr-425/2022-14 od 28. veljače 2023.

Ovršenici su 12. travnja 2023. izjavili žalbu na rješenje prvostupanjskog suda broj: Ovr-425/2022-14 od 28. veljače 2023.

Podnositelj je 17. travnja 2023. izjavio žalbu na rješenje prvostupanjskog suda broj: Ovr-425/2022-16 od 23. ožujka 2023.

Podneskom od 20. travnja 2023. ovršenici su predložili odgodu ovrhe, dok su podneskom od 25. travnja 2023. dopunili prijedlog za odgodu ovrhe.

Podneskom od 5. listopada 2023. podnositelj je zatražio izuzeće uredujućeg suca.

Podneskom od 12. listopada 2023. podnositelj je dostavio odgovor na žalbu ovršenika, dok je podneskom od 13. listopada 2023. dostavio odgovor na prijedlog za odgodu ovrhe.

Rješenjem predsjednice prvostupanjskog suda broj: Su-678/2023-6 od 11. siječnja 2024. odbijen je zahtjev podnositelja za izuzeće uredujućeg suca.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Podnositelj je prvostupanjskom sudu podnio zahtjev za zaštitu prava na suđenje u razumnom roku o kojem je odlučeno rješenjem predsjednice Općinskog suda u Crikvenici broj: Su-Gzp I-53/2022-5 od 21. listopada 2022. na način da je uredujućem sucu zaduženom za predmet podnositelja naloženo da u istom donese odluku u roku od šest (6) mjeseci.

6. Budući da je podnositelj prije podnošenja ustavne tužbe koristio dopušteno pravno sredstva u svrhu ubrzanja sudskog postupka, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

7. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositeljice i mjerodavnih tijela, te važnost predmeta postupka za podnositeljicu.

1) Duljina ovršnog postupka

8. Ovršni postupak pokrenut je 23. lipnja 2010. podnošenjem prijedloga za ovrhu podnositelja na nekretnini ovršenika radi naplate novčane tražbine te se u trenutku odlučivanja o ustavnoj tužbi postupak i dalje vodi pred prvostupanjskim sudom pod brojem Ovr-425/2022.

U konkretnom slučaju Ustavni sud razmatra postupanje nadležnih sudova i podnositelja (razmatrano razdoblje) od dana pokretanja ovršnog postupka (23. lipnja 2010.) do dana donošenja ove odluke (15. veljače 2024.).

Ustavni sud stoga utvrđuje da ovršni postupak u razmatranom razdoblju traje ukupno trinaest (13) godina, sedam (7) mjeseci i dvadesetčetiri (24) dana i još uvijek nije okončan.

2) Složenost ovršnog predmeta

9. Ustavni sud ocjenjuje da se u konkretnom slučaju ne radi o složenom ovršnom predmetu.

3) Postupanje nadležnih sudova

10. Kako to proizlazi iz točke 3.1. obrazloženja ove odluke, postupak se u razmatranom razdoblju vodio pred sudovima sva tri stupnja. Međutim, Ustavni sud ocjenjuje da su sudovi u svom postupanju bili neopravdano neaktivni i nisu aktivno poduzimali radnje usmjerene ka okončanju ovršnog postupka koji je po svojoj naravi hitni postupak.

4) Ponašanje podnositelja ustavne tužbe

11. Ustavni sud ocjenjuje da podnositelj ustavne tužbe nije doprinio duljini trajanja postupka. Naprotiv, podnescima je kontinuirano požurivao rad suda te je, nezadovoljan dinamikom poduzimanja sudskih radnji, podnio i zahtjev za izuzeće uredujućeg suca.

VI. OCJENA USTAVNOG SUDA

12. Ustavni sud utvrđuje da se ovršni postupak u razmatranom razdoblju vodi preko trinaest (13) godina, te da u trenutku odlučivanja o ustavnoj tužbi podnositelja ovršni postupak još uvijek nije okončan.

Imajući u vidu ukupno trajanje ovršnog postupka, a posebno razdoblja neaktivnosti suda kao i izrazitu neučinkovitost prvostupanjskog suda u vođenju postupka, te činjenicu da nije riječ o složenoj pravnoj stvari, Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

13. Utvrdivši da je ustavna tužba osnovana, u smislu članka 63. stavaka 1. i 3. Ustavnog zakona donesena je odluka kao u točkama I., II., III., V., VI. i VII. izreke.

13.1. Na temelju članka 31. stavka 5. Ustavnog zakona odlučeno je kao u točki IV. izreke.

13.2. Objava ove odluke (točka VIII. izreke) temelji se na članku 29. Ustavnog zakona.

Ustavni sud utvrdio je visinu naknade zbog povrede ustavnog prava na suđenje u razumnom roku uzimajući u obzir okolnosti konkretnog slučaja, uz istodobno uvažavanje ukupnih gospodarskih i socijalnih prilika u Republici Hrvatskoj.

Broj: U-IIIA-2147/2023

Zagreb, 15. veljače 2024.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.